Христо Янев
Христо Ангелов Янев (роден на 4 май 1979 г. в град Казанлък) е бивш български футболист-национал, който по време на състезателната си кариера играе като атакуващ полузащитник и нападател.

Kариера 
Футболист номер 1 на ЦСКА за 2005 г. Има 139 мача за червените с отбелязани 59 гола, както и 8 мача и 3 гола за националния отбор на България по футбол. Шампион на България за 2003 и 2005 г. На 7 юли 2006 г. подписва двугодишен договор с френския втородивизионен Гренобъл, а трансферната сума е 350 000 евро  През сезон 2007 – 08 отбора завършва на второ място в Лига 2 и печели промоция за елита на Франция. През лятото на 2009 г. договорът му изтича, а от клуба не му предлагат нов и Янев става свободен агент.

На 26 юни 2009 г. подписва договор за 3 години с Литекс Ловеч.  Официален дебют за оранжевите прави на 1 август 2009 г. в мач за Суперкупата на България загубен от Левски с 0:1. С отбора на Литекс е двукратен Шампион на България през Сезон 2009 – 10 и 2010 – 11, както и носител на Суперкупата за 2010 година. През април 2012 г. в шампионатен мач срещу Монтана, след неспортсменска проява и последвал червен картон е отстранен от първия състав и изпратен от треньора Христо Стоичков да тренира с юношите на клуба. След края на сезона от клуба не предлагат нов договор на Янев и футболистът си тръгва като свободен агент.  Подписва с ЦСКА (София), но след провала в евротурнирите е освободен от отбора.  През септември разтрогва договорът си с „армейците“,  и подписва с изпадналия от гръцката суперлига отбор на Панетоликос.  След един сезон в Гърция се завръща в България и подписва договор със Славия (София). Янев прекратява състезателната си кариера в началото на 2014 г.

ГОЛОВЕ за ЛИТЕКС в Официални срещи

Контузии 
Получава тежка контузия в края на лятото на 2005 г., която му попречва да продължи добрата си игра от пролетта. Контузията го изважда от топ 10 на България.

Треньорска кариера 
В началото на януари 2015 г. Христо Янев е назначен за старши треньор на Миньор (Перник), който участва в Югозападната „В“ група. Дебютира официално начело на „чуковете“ в първия пролетен кръг на 1 март, когато перничани побеждават с 4:1 Германея (Сапарева баня). През 2015 г. е ст. треньор на ЦСКА (София). През сезон 2015 – 2016 начело на ЦСКА, Янев има 39 официални мача като треньор за „червените“, от които 38 победи и едно равенство. Първият мач за областните квалификации за Купата на България започна на 19.08 след победа над отбора на София 2010 с 4:1. Във втория кръг на областните квалификации, ЦСКА победи трудно Септември с 1:0, с гол на Преслав Йорданов в добавеното време. В следващите два кръга „червените“ победиха Сарая и Ботев (Ихтиман), съответно с 11:0 и 5:0, и така влязоха в същинската част на турнира за Купата на България. На 23.09, на 1/16 финал „червените“ се наложиха с 3:1 над Нефтохимик. На осминафинал ЦСКА се справи с 2:0 като гост на Спартак (Плевен). На четвъртфинал ЦСКА се наложи с 3:0 на стадион „Българска армия“ срещу Созопол. На полуфинала срещу Берое, ЦСКА победи на два пъти с 2:0, и така се класира на финал, когато за последно спечели през 2011. През 2016 г. печели Купата на България и Югозападна „В“ група с тимът на ЦСКА (София). На 21.08.2016 г. на извънредна пресконференция Христо Янев подава оставка като треньор на ЦСКА (София), ден след равенството с Пирин (Благоевград).

През 2018 г. Янев се завръща в ЦСКА заедно с Владимир Манчев но заема позицията на скаут в първия отбор.

На 1 май 2018 г. е назначен за временно като треньор на ЦСКА до края на сезона, след освобождаването на Стамен Белчев

На 4 октомври 2020 г. отново се завръща начело на Миньор (Перник). На 26 октомври 2022 г. поема Пирин Благоевград, който е участник в Първа Лига.

Източници 

Български футболисти
Български треньори по футбол
Футболисти на ПФК ЦСКА (София)
Футболисти на Литекс (Ловеч)
Футболисти на Берое
Футболисти на Славия (София)
Български футболисти във Франция
Български футболисти в Гърция
Родени в Казанлък
Треньори на ПФК ЦСКА (София)